Nõukogu otsus,

18. veebruar 2003,

millega pikendatakse AKV-EÜ partnerluslepingu artikli 96 kohaste konsultatsioonide lõpetamist Zimbabwega käsitlevas otsuses 2002/148/EÜ sisalduvate meetmete kohaldamise ajavahemikku

(2003/112/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 300 lõike 2 teist lõiku,

võttes arvesse 23. juunil 2000 Cotonous allkirjastatud AKV-EÜ partnerluskokkuleppe [1] rakendamiseks võetavaid meetmeid ning protseduure käsitlevat liikmesriikide vahelist lepingut, mis on ajutisse rakendusse määratud liikmesriikide valitsuste esindajate 18. septembri 2000. aasta otsusega, ning eriti selle artiklit 3,

võttes arvesse komisjoni ettepanekut

ning arvestades järgmist:

(1) Nõukogu otsusega 2002/148/EÜ [2] lõpetati AKV-EÜ partnerluslepingu [3] artikli 96 lõike 2 punkti c kohased konsultatsioonid Zimbabwega ning võeti nimetatud otsuse lisas sätestatud asjakohased meetmed.

(2) Vastavalt kõnealuse otsuse artikli 2 kolmandale lõigule kaotavad nimetatud meetmed kehtivuse alates 21. veebruarist 2003.

(3) Zimbabwe valitsus on jätkuvalt rikkunud AKV-EÜ partnerluslepingu artiklis 9 nimetatud olulisi põhimõtteid ning hetkeolukord Zimbabwes ei taga inimõiguste, demokraatlike põhimõtete ja õigusriigi põhimõtete järgimist.

(4) Seetõttu tuleks nende meetmete kohaldamise ajavahemikku pikendada,

ON VASTU VÕTNUD KÄESOLEVA OTSUSE:

Artikkel 1

Otsuse 2002/148/EÜ artiklis 2 osutatud meetmete kohaldamist pikendatakse täiendavalt 12 kuu võrra, st 20. veebruarini 2004. Meetmeid vaadatakse läbi korrapäraselt ja vähemalt kuue kuu jooksul.

Käesoleva otsuse lisas olev kiri adresseeritakse Zimbabwe presidendile.

Artikkel 2

Käesolev otsus jõustub Euroopa Liidu Teatajas avaldamise päeval.

Brüssel, 18. veebruar 2003

Nõukogu nimel

eesistuja

N. Christodoulakis

[1] EÜT L 317, 15.12.2000, lk 376.

[2] EÜT L 50, 21.2.2002, lk 64.

[3] EÜT L 317, 15.12.2000, lk 3.

--------------------------------------------------

LISA

Brüsselis, …

KIRI ZIMBABWE PRESIDENDILE

Euroopa Liit omistab AKV-EÜ partnerluskokkuleppe artikli 9 sätetele ülimat tähtsust. Meie suhete aluseks on partnerluskokkuleppe põhilised elemendid: austus inimõiguste, demokraatlike institutsioonide ning seaduste vastu.

Oma 19. veebruari 2002. aasta kirjas teavitas ühendus Teid oma otsusest meie partnerluskokkuleppe artikli 96 kohaselt peetud läbirääkimised lõpetada ning selle kokkuleppe artikli 96 lõike 2 punkti c tähenduses "asjakohased meetmed" tarvitusele võtta.

Nüüd, pärast enam kui 12 kuud ning mitmeid vahenduskatseid, arvab Euroopa Liit, et Zimbabwes ei toetata ikka veel demokraatlikke põhimõtteid, ning et Zimbabwe Valitsus pole teinud edusamme nõukogu veebruarikuises otsuses käsitletud viies valdkonnas (poliitikast ajendatud vägivalla lõpetamine, vabad ja õiglased valimised, meediavabadus, kohtusüsteemi sõltumatus, illegaalsete tegevusalade kaotamine).

Ülaltoodu valguses arvab Euroopa Liit, et asjakohaseid meetmeid ei saa tühistada.

Meetmed tühistatakse alles siis, kui valdavaks saavad tingimused, kus peetakse lugu inimõigustest, demokraatia põhimõtetest ja seadustest. Veel enam: Euroopa Liit võtab endale õiguse hakata rakendama mõningaid uusi piiravaid meetmeid lisaks praegustele.

Euroopa Liit jälgib teraselt Zimbabwe arengut ning me tahaksime veel kord rõhutada, et me ei soovi karistada Zimbabwe rahvast ning jätkame osalemist humanitaarse iseloomuga tegevustes ning rahvastiku otsese toetamisega seotud projektides, eriti sotsiaalse sektoriga seotutes, mis pole nende meetmete poolt mõjutatud.

Euroopa Liit soovib AKV-EÜ partnerluskokkuleppe alusel õhutada dialoogi Zimbabwega ning loodab, et te teete kõik oma võimuses oleva, et taastada lugupidamine partnerluskokkuleppe põhimõtete vastu, võimaldades sellega kõigi koostöövahendite rakendamise taastamise lähimas tulevikus.

Austusega,

Komisjoni nimel

Nõukogu nimel

--------------------------------------------------